અમદાવાદઃ પાટીદાર અનામત આંદોલનના નેતા હાર્દિક પટેલ પર ભડકાઉ ભાષણ આપવાનો આરોપ લાગતો રહે છે. હાર્દિકે ગુજરાતમાં અનામતની માગ સાથે પાટીદાર સમાજનાં વિરોધ પ્રદર્શનો દરમિયાન વડાપ્રધાન નરેન્દ્ર મોદી અને ગુજરાતની ભાજપ સરકાર વિરુદ્ઘ ઘણી વાર તીખી ટિપ્પણીઓ કરી હતી. આ સિવાય ગુજરાત વિધાનસભા ચૂંટણીઓ દરમિયાન પણ હાર્દિકે ઘણાં વિવાદિત ભાષણ કર્યાં હતાં. ત્યાર બાદ આ પાટીદાર નેતા પર લોકોએ ભડકાઉ ભાષણ કરવાનો આરોપ લગાવ્યો હતો. હવે હાર્દિક પટેલે ભાજપના નેતાઓનું ઉદાહરણ આપી પૂછ્યું છે કે, ‘જો હું ભડકાઉ ભાષણ આપું છે તો ભાજપના નેતાઓ શું અમૃત વરસાવે છે?’ ટ્વિટર પર તેની આ પોસ્ટ આવતાં જ લોકોની પ્રતિક્રિયાઓ આવવાની શરૂ થઈ ગઈ હતી. હાર્દિક પટેલને જ ઘણા લોકોએ અજીબોગરીબ સવાલ પૂછી નાખ્યા.